钦定古今图书集成/明伦汇编/官常典/第721卷 > 李筠
## 钦定古今图书集成/明伦汇编/官常典/第721卷 > 李筠

按《十国春秋》，“筠，太原人，善骑射。初隶后唐秦王从荣
麾下。从荣难作，筠骑从至天津桥，射杀十数人，已而
弃马遁去。清泰初，应募为内殿直，迁控鹤指挥使。开
运末，契丹灭晋，其将赵延寿闻筠勇悍，召寘帐下。及
延寿被执，契丹将耶律解里者尚统二千骑留镇州，
筠与诸将谋伺间击之，控鹤左厢都校白再荣持两”
端匿室中，不时应，筠拔佩刀破幕，引臂逼再荣行，杀
伤相当，解里遂弃城去。高祖立于晋阳，再荣以镇州
送款，授再荣留后，而以筠为博州刺史。郭威镇大名，
表筠先锋指挥使，又为北面缘边巡检。洎起兵入汴，
筠与郭崇威从战，败慕容彦超于留子陂，有功，威革
汉阼，是为周太祖。太祖论开国功，迁筠昭义军节度
使、检校太傅、同平章事。居数年，周累与世祖构兵，筠
以奇兵击败契丹之援晋阳者，加兼侍中。周恭帝立，
进太尉。宋太祖受禅，遣使加兼中书令，谕以入朝。筠
即欲拒命，左右为陈历数推迁之理，不得已下拜及
廷。使者升阶，置酒张乐，遽索周太祖画像悬壁，涕泣迸至，宾佐殊惶骇，告宋使曰：“令公被酒，失其常性，幸
勿为讶。”未几，遣牙将刘继冲等称臣于睿宗，睿宗以
蜡书约与伐宋。筠虽外阳附宋，而内实欲得甘心以
报周也。是时筠子守节为宋皇城使，泣谏不听。宋太
祖又遣之谕旨曰：“归语汝父，我未为天子时，任自为
之，既为天子，独不能臣我邪？”筠谋愈益急，遂起兵。从
事闾丘仲卿献策曰：“大梁兵甲精锐，难与争锋。我孤
军举事，其势甚危，倚援河东，终未得力。不如西下太
行，直抵怀孟，塞虎牢，据洛邑，东向争天下，计之上也。”
筠曰：“吾周朝宿将，与世宗义同，昆弟禁卫皆旧人，必
倒戈归我。况有儋珪枪拨汗马，何忧天下哉！”儋珪，筠
爱将，有勇力，善用枪拨汗。筠骏马日驰七百里，故筠
夸焉。顷之，使人杀泽州刺史张福，据其城，睿宗乃率
兵来援，筠以臣礼上谒于太平驿。时睿宗兵卫寡弱，
筠内甚悔，而事已不可中止。睿宗乃封筠西平王，召
与语，筠自陈“受郭氏大恩，敢爱死，不寤周与汉为世
仇也。”睿宗默然，由是心疑之，命宣徽使卢赞监其军。
筠益怏怏不自得，留子守节守上党，而自引众南向。
宋太祖遣石守信等讨之，敕曰：“勿纵筠下太行，急进
师扼其隘，破之必矣。”太祖遂亲征。山路多石，不可行，
太祖先于马上负数石，群臣六军皆负之，即日平为
大道，与守信等会，破筠众于泽州南，杀监军赞，筠走
还保泽州。太祖亲督战，拔其城，筠赴火死，时天会四
年六月也。筠性虽暴，事母甚孝，每怒，将杀人，母屏风
后呼筠，筠趋至，母曰：“闻将杀人，可免乎？为吾曹增福
尔。”遽舍之。筠有爱妾刘氏，欲俱死，筠以其有娠，麾令
去。